Luxembourgpalæet
Luxembourgpalæet, Palais du Luxembourg, slot i Paris, opført fra 1615 i florentinsk manierisme af Salomon de Brosse som enkesæde for Maria Medici; delvis ombygget 1804 af J.F. Chalgrin og udvidet 1836-41, fra 1879 sæde for det franske senat. 
Slottet blev udsmykket af bl.a. Rubens med en serie store billeder fra dronningens liv (nu i Louvre), biblioteket med malerier af Delacroix (1840-46). 
Det rummede til ca. 1940 Musée du Luxembourg for moderne fransk kunst, som derefter indgik i Musée national d'art moderne. Samtidig med slottet anlagdes den store park, Luxembourghaven, med talrige skulpturer; haven er en af Paris' mest søgte rekreative områder.